Kameel – soengroet die dokter – toortsie.com
Kameel – soengroet die dokter
April 3, 2018 April 3, 2018 ~ Kameel
Dit sal ‘n goeie idee wees om direk nadat ek my oogspesialis gesien het, hartspesialis toe te gaan. Nie net oor die mooie man nie (ontspan… hy kon my seun gewees het) maar oor die man se menswees wat ‘n skok op die hart is.
Die eerste wat my opgeval het (dis nou voordat ek hom gesien het) was sy van. Dieselfde as my ouma se nooiensvan, en natuurlik het ek gewonder of hy nie familie is nie. Wanneer jy hom ontmoet kan jy nie anders as om die man se voorkoms raak te sien nie. Heel indrukwekkend sou ek sê. Chanté wie my vergesel het se voete was onder haar uitgeslaan, en haar woorde was “Ek vat mamma na elke afspraak met die man toe, en ek gaan saam in wanneer hy mamma ondersoek. Ek wil net eenkant sit en hom in stilte bewonder”
Om die man te beleef is ‘n heel ander storie. Wanneer jy by sy spreekkamer uitloop is jy nie presies seker wat jou getref het nie. Sy teenwoordigheid vul ‘n vertrek. Hy is selfversekerd maar nie hoogmoedig nie. Hy oorheers jou, maar terselftertyd is daar ‘n familitêriteit wat jou tuis laat voel. Hy staan baie naby jou wanneer julle gesels. Sy oë kyk direk en baie stip in joune wat senutergend is, want jy kry die gevoel dat hy tot binne in jou siel kyk, en elke verkeerde ding raaksien. En dan is daar sy direktheid van spraak wat jou asem wegslaan.
‘n Paar jaar gelede is ek deur my dokter na hom toe verwys. Ek moet lensvervangings kry sê die man, en begin reëlings tref vir die operasie. Dis alles goed en wel…. maar ek waag tog om so tussendeur te vra wat as die operasie nou onsuksesvol is. “Dan is jy blind,” sê hy en gaan voort met die gesprek asof hy my nie sopas met ‘n vuishou vol op die maag getref het nie.
Verlede week maak ek ‘n afspraak by hom; my linkeroog wil nie aldag saamspeel nie. Behalwe dat die man grys geword het is alles nes voorheen. Ek wonder nogsteeds of hy nie familie is nie… maar vra liewer nie uit nie. Hierdie keer duur die ondersoek langer want my oog haal allerhande trieks uit en wil nie die letters lees nie. Hy praat van die cornia… kyk…. gooi druppels in… kyk weer…. laat my lees…. vra vrae…. kyk….. vra vrae….. laat my lees….. en verdwyn toe vir ‘n ruk. Hy kom terug met ‘n ander spesialis, “‘n cornia ekspert” sê hy. Hulle kyk en praat in ‘n taal wat na vloek klink. Ek word vir laser “iets” gestuur wat duur is, en die medies nie altyd wil betaal nie. Terug by hom met ‘n laaaang stuk “print out” van die laser mense, en die proses van kyk, en vrae vra word herhaal. Uiteindelik is hy tevrede, gaan sit by sy lessenaar en skryf al pratende ‘n voorskrif vir my nuwe bril uit. Ek moet nie ‘n duur bril kry nie want die moontlikheid is groot dat ek ‘n corniaoperasie moet kry. So as my oog erg begin pyn moet ek hom weer kom sien…. maar wie weet miskien is ek dood voor daardie tyd en sal die operasie nie nodig wees nie. Dit is toe dat ek verseker weet dat ons familie is. Daardie direkte manier van praat kom uit my voorgeslagte uit. Ek ken dit van my ouma se dae af… en dit loop in ons bloedlyn af. Toe ons totsiens sê wou ek hom soengroet – dit is mos wat familie doen – maar ek bedink myself. Miskien is daar ‘n volgende keer.
‹ PreviousDie waarheid
Next ›Toortsie se Dankbaarheidsreis – 3
55 thoughts on “Kameel – soengroet die dokter”
April 3, 2018 om 11:15 vm
Hopelik is daar nog n paar volgende kere!ai wat is dit met die KAmeel. As dit nie talk dalk and hansome is nie is dit n man wat diep in jou oë kyk.
April 3, 2018 om 11:26 vm
Ooooo seegogga nou het jy my heerlik laat lag!!!! Nee jong hierdie dokter staan binne in jou space en kyk rêgtig te direk en diep. Hy is seker gewoond om binne in oë te kyk want dis sy werk… maar ai, die ou aan die anderkant voel maar vulnerable.
Haha, klink vir my jy gaan ‘n volgende keer spesiaal maak gebeur.
April 3, 2018 om 11:29 vm
Hy sê dan ek is miskien dood voor daardie tyd!!! Die reguitste mens wat ek nog ooit ontmoet het. Ooh ooh eh eh soos Abrie sal sê.
April 3, 2018 om 11:31 vm
Maar Kameel sal hom wys, sy gaan nie sommer net so dood nie. Dalk moet jy volgende keer as Camilla gaan besoek
April 3, 2018 om 11:33 vm
Ha ha nou het jy my aan die lag!!! Ek sien die prentjie…. arme man.
April 3, 2018 om 1:58 nm
Ek het so pas begin wonder wie was nou eintlik by die oogarts, Kameel self of is dit Camilla wat alweer handuit ruk?
April 3, 2018 om 2:01 nm
Nee dis Kameel…. en blykbaar dink die doktertjie sy is oor die muur… sug. Gelukkig kan ons nog stories skryf en droom 😄
April 3, 2018 om 2:05 nm
Ag toemaar, ek begin noual antwoord as ek “Tannie” genoem word. Hulle weet net nie hoeveel skop ons nog oor het nie.
April 3, 2018 om 2:15 nm
‘n Ouer dokter is beter vir die selfbeeld. Gaan op ‘n keer na ‘n professor iets toe vir ‘n check up van kop tot tone. Hy staan en wag by sy spreekkamer deur vir my. Toe ek om die draai geloop kom sê hy “Aitsa, en wie het ons hier…. hier verwag ek ‘n ou dame dan kom jy hier aangestap.” 😀😀😀😀 So ‘n mond moet mos stroop kry!!!
April 3, 2018 om 3:30 nm
April 3, 2018 om 2:54 nm
Ek dink daar’s ‘n Camilla wat wegkruip in Kameel (en in meeste van ons)
April 3, 2018 om 3:08 nm
Lekkervurig dink ook ons sit almal met ‘n Camilla binne ons. Eva se skuld….. kyk nou hoe wys ek dadelik die vinger na ander.
April 3, 2018 om 11:46 vm
Jy het maar net die manier om mens met jou reguit praat te laat glimlag, Kameel. Ek hoop regtig jy kry nie die operasie nodig nie, jong. Hopenlik gedra die cornia hom van nou af.
April 3, 2018 om 11:48 vm
Dankie Una…. ek hoop ook vir ‘n cornia wat homself gedra.
April 3, 2018 om 11:50 vm
Nou kan jy vir jou ñ stunning raam gaan soek!
April 3, 2018 om 12:52 nm
Nee man, jy moes hom gebra het! En vir wat sal jy doodgaan? Jou oog, én jy, sal nog laaaank hou.
April 3, 2018 om 12:53 nm
Gebra! Camilla! Gebra jouself! 😱😂😂😂
April 3, 2018 om 1:14 nm
Ooooo ek dink nie dit sal ‘n goeie ding wees om Camilla daar in te stuur nie. Sou graag die petalje wou sien 😄
April 3, 2018 om 2:00 nm
Toortsie, wat se tert of poeding het jy nou weer opgekook?
April 3, 2018 om 2:02 nm
Vra ek ook!!!!
Ja, dis hoekom jy nou weer net Double D’s sien.
April 3, 2018 om 2:16 nm
‘n Mens kan Toorts nêrens los nie Hester!!!
April 3, 2018 om 2:17 nm
April 4, 2018 om 11:23 nm
Bra ongemaklik om ‘n dokter te bra
April 5, 2018 om 8:18 vm
Camilla is ‘n vrou wat baie dinge regkry.
April 3, 2018 om 1:10 nm
Die mannetjie dink blykbaar ek staan voor die hemelpoorte!!! 😕 Ek lyk seker vir hom stokhoringoud 😢 Hy is definitief familie… so reguit het ek nog net my ouma en haar familie hoor praat.
April 3, 2018 om 1:28 nm
Dan kan jy aandring op 😁afslag!
April 3, 2018 om 1:30 nm
Jy behoort dit sommer verniet te doen. 😄
April 3, 2018 om 2:03 nm
Camilla Cornia, gedra jou asseblief! Ek moet ook oogarts toe en ek het haat dit amper so erg soos ‘n haarsny. Sterkte met die oog.
April 3, 2018 om 2:08 nm
Sterkte vir jou ook. Ook nie my beste “outing” nie 😣
April 3, 2018 om 2:27 nm
😀 😀 😀 Dink ook die Camilla-plan is uitstekend, en aangesien Positief direkte kontak met Wegkruipertjie het, kan jy via haar jou rooi skoene en blonde pruik vir die okkasie terugkry!
April 3, 2018 om 3:06 nm
Frannie jy laat my lag. Ek wonder wat daardie dokter sal sê as hy weet watse planne ons hier beraam 😀😀😀😀 Ai, dit kan maak vir ‘n lekker storie!!!
April 3, 2018 om 5:29 nm
Geen hygroman wat sy sout werd is, is sonder ‘n sexy dokter nie!
April 3, 2018 om 5:43 nm
Jy kan daardie gedeelte skryf Frannie!!!
April 3, 2018 om 8:24 nm
Oe ja, kan ek? Kannn ekke??
April 3, 2018 om 8:46 nm
Ons sit jou naam solank by Hester op vir daardie gedeelte 😀😀😀😀
April 4, 2018 om 7:39 vm
April 3, 2018 om 6:16 nm
Dit klink my die hele hygroman is besig om hier vorm aan te neem. Selfs Camilla sukkel om haar te gebra!
April 3, 2018 om 7:27 nm
Lyk vir my ook so Toorts. Liewe… as daardie dokter in die roman gebruik word gaan ek mos nooit weer die man in die oë kan kyk nie!!! Ek gaan definitief sukkel om my pose te hou….. en dit lyk klaar asof hy ‘n mens se binneste lees 😯 Camilla moet def haarself hier gebra!!!
April 3, 2018 om 8:14 nm
Ja, ek dink dit sal vir jou ongemaklik maak. Camilla moet maar by ‘n ander dokter gaan hulp soek.
April 3, 2018 om 8:23 nm
April 3, 2018 om 5:47 nm
My keel trek sommer toe … ek gaan vir ‘n katarakoperasie (Fluister… en my dr is ook te oulik)
April 3, 2018 om 6:03 nm
Ek dink hulle maak oulike oogspesialiste sodat ons oë gouer beter kan sien. Sterkte met die operasies… dit sal goed verloop. Indien jy engtevrees sê vir jou dokter en vra hulle moet ‘n ligter doek gebruik om oor jou gesig te gooi. Die eerste keer het ek gedog ek versmoor onder die swaar doek. Eers daarna gehoor ek moes gesê het ek het engtevrees.
April 4, 2018 om 5:49 nm
Eki is nie eintlik bang nie Dis net die onbekende wat my so effens senuweeagtig maak.
April 4, 2018 om 7:03 nm
Dis te verstane…. maar dis eintlik glad nie erg nie. Sien net die wit lig waarmee hulle werk. Die oogdruppels daarna is eintlik meer van ‘n nonsens as operasie. Wanneer gaan jy?
April 5, 2018 om 5:38 nm
3 Mei … die dr se program is vreeslik vol
April 4, 2018 om 3:56 nm
Nou ja, met die skrywe en al die kommentare is my bene nou sommer lam.
My oogarts is ń personifikasie van mr. Bean. So hou nou jou pose in hierdie situasie, terwyl die lag wat in jou opborrel net wil uit😱😆
April 4, 2018 om 5:35 nm
Ek sal dit nooooooit kan uithou om ‘n oogarts soos Mr Bean te hê nie. Nee, liewe ek sal mos net lag!!! Dis lekker om van jou te hoor… jy is stil.
April 4, 2018 om 11:27 nm
Sterkte met cornea en sê vir die oogoom as hy wil aanhou raakgesien word moet hy die oog mooi dokter
April 5, 2018 om 6:18 vm
Dis hierdie doktertjie se reguit manier van praat wat my voete onder my uitslaan en nie sy looks nie. Verbeel jou…. miskien is jy dood voor dan….😕
April 5, 2018 om 11:01 vm
Mooi was nog nooit lelik nie! Al is hy bietjie te op die man af….
April 5, 2018 om 11:32 vm
Ek hou van jou manier van kyk 😀😀😀
522,494 ste persoon wat hier inloer! Baie dankie en welkom! Hoop jy loer weer in.